Folyékony arany: Tokaj megszállottjai | Euronews
Folyékony arany: Tokaj megszállottjai
Vajon a természet szeszélyeivel és a globális piac kihívásaival egyszerre hadakozva sikerülhet-e visszaszerezni a tokaji aszú régi dicsőségét? Újjászületik-e a nagy bor, vagy a történelem homályába vész? Erre keresi a választ a Folyékony arany, Almási Tamás dokumentumfilmje a tokaji bortermelők megszállott küzdelméről.
„Aki nem próbálja meg a lehetetlent az a lehetségest sem fogja elérni soha. (Goethe)”. A tokaji borászok közül néhányan vállalják a kihívást, hiszen az aszúbor készítése hatalmas kockázattal jár. Szepsy István naponta küzd a körülményekkel, hogy előállítsa a világ egykor legdrágább és legkeresettebb édesborát a tokaji aszút, amiért Goethe is rajongott” – mondta Almási Tamás Kossuth-díjas rendező.
A film főszereplői a tokaj-hegyaljai borvidék elkötelezett borászai: Szepsy István, a mádi Szepsy pincészet alapítója, Bacsó András, a Tokaj-Oremus pincészet igazgatója és Alkonyi László, az egykori Borbarát magazin főszerkesztője, a tállyai Kaláka Pincészet társtulajdonosa és borásza.
Mindhármuk közös szenvedélye megcsinálni a nagy bort, amely visszatérhet a világ legigényesebb asztalaira. De megjön-e a várva várt eső? Leszáll-e a köd, kisüt-e újra a nap? Mert az aszúkészítés minden pillanata a természet kegyein múlik.
„Ideje volt, hogy a világ megismerje, hogy micsoda erőfeszítés, szenvedés és szeretet van abban a munkában, ami a tokaji aszút egyedülálló hungarikummá teszi” – mondta Ditz Edit kreatív producer, nemzetközi borakadémikus.
A tokaji aszú, amelyre a magyarok a mai napig nemzeti szimbólumként tekintenek, közel háromszáz évig a világ egyik legdrágább és legkeresettebb bora volt. XIV. Lajos, Viktória királynő, Nagy Péter cár, Goethe és Beethoven is rajongott a tokajiért. A két világháború, a filoxérajárvány és a kommunista rendszer kollektivizálása hatalmas pusztítást végzett a szőlőültetvényeken.
Almási Tamás filmje szeptember 19-től látható országszerte a mozikban.
A Folyékony arany előzetese itt nézhető meg.